CELEX: C2005/315/30
Language: da
Date: 2005-12-10 00:00:00
Title: Sag T-370/05: Sag anlagt den  30. september 2005  — Frankrig mod Kommissionen

10.12.2005   
            
            
               DA
            
            
               Den Europæiske Unions Tidende
            
            
               C 315/16
            
         Sag anlagt den 30. september 2005 — Frankrig mod Kommissionen
   (Sag T-370/05)
   (2005/C 315/30)
   Processprog: fransk
   Parter
   
      Sagsøger: Den Franske Republik (Paris, Frankrig) [ved: G. de Bergues og A. Colomb, som befuldmægtigede]
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Annullation af Kommissionens beslutning K(2005) 2576 endelig udg. af 20. juli 2005 om udelukkelse fra EF-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, for så vidt som Kommissionen herved har udelukket 13 519 122,05 EUR fra EF-finansiering i henhold til en korrektion vedrørende fastsættelsen af de arealer, hvortil der kan ydes omstrukturerings- og omstillingsstøtte til vindyrkningsarealer for regnskabsårene 2001-2003.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Med den anfægtede beslutning, der er genstand for nærværende tvist, har Kommissionen besluttet at afslutte sagsøgerens regnskab inden for vinsektoren for et beløb, der svarer til det beløb, der skal udelukkes fra EF-finansiering, dels på grundlag af en korrektion for overskridelse af nyplantningsrettigheder, dels på grundlag af en korrektion, som Kommissionen har fastsat for forskellen mellem de arealer, som Frankrig har erklæret berettiget til omstrukturerings- og omstillingsstøtte, og de arealer, som efter Kommissionens opfattelse er berettiget til sådan støtte for høstårene 2000-2001 og 2001-2002. Det er kun den anden del af den omhandlede beslutning vedrørende korrektionen for arealafvigelse, der anfægtes af sagsøgeren.
   Sagsøgeren har gjort to anbringender gældende til støtte for sine påstande. Med det første anbringende har sagsøgeren gjort gældende, at Kommissionen har gjort sig skyldig i en urigtig anvendelse af artikel 7, stk. 4, i forordning nr. 1258/99 (1), idet den hverken har godtgjort, at den franske regering har tilsidesat fællesskabsbestemmelserne vedrørende beregning af støtte til omstrukturering og omstilling af vindyrkningsarealer, eller at fællesskabsbudgettet har lidt et tab som følge af den af den franske regering anvendte beregningsmetode.
   Sagsøgerens andet anbringende vedrører utilstrækkelig begrundelse, da Kommissionen i den anfægtede beslutning hverken har anført de bestemmelser, den ønskede anvendt på ubeplantede arealer, og som kan tages i betragtning ved beregningen af støtten, eller en klar begrundelse for anvendelsen af en finansiel korrektion på 10 % for støtten til omstrukturering og omstilling af vindyrkningsarealer.
   
      (1)  Rådets forordning (EF) af 17.5.1999 om finansiering af den fælles landbrugspolitik, EFT L 160 af 26.6.1999, s. 103-112.